VSL Sklep II Cpg 648/2021
Datum: 2021-12-16T01:00:00.000+01:00
ecli: ECLI:SI:VSLJ:2021:II.CPG.648.2021
sodisce: Višje sodišče v Ljubljani
oddelek: Gospodarski oddelek
institut: spor majhne vrednosti - pritožba v sporu majhne vrednosti - rok za vložitev pritožbe - prepozna pritožba - zavrženje pritožbe
jedro: Toženi stranki je bila izpodbijana odločba vročena 29. 9. 2021. Osemdnevni rok za pritožbo se je iztekel 7. 10. 2021. Tožena stranka je pritožbo vložila 8. 10. 2021 priporočeno po pošti. Pritožba je bila torej vložena po preteku zakonskega roka in je tako prepozna (drugi odstavek 343. člena ZPP). Ker pritožbe ni zavrglo že sodišče prve stopnje (prvi odstavek 343. člena ZPP), jo je bilo treba zavreči ob preizkusu na drugi stopnji (prvi odstavek 346. člena ZPP).
zveza: ZPP člen 343, 343/1, 343/2, 346, 346/1, 458, 458/3

## Jedro

Toženi stranki je bila izpodbijana odločba vročena 29. 9. 2021. Osemdnevni rok za pritožbo se je iztekel 7. 10. 2021. Tožena stranka je pritožbo vložila 8. 10. 2021 priporočeno po pošti. Pritožba je bila torej vložena po preteku zakonskega roka in je tako prepozna (drugi odstavek 343. člena ZPP). Ker pritožbe ni zavrglo že sodišče prve stopnje (prvi odstavek 343. člena ZPP), jo je bilo treba zavreči ob preizkusu na drugi stopnji (prvi odstavek 346. člena ZPP).

## Izrek

Pritožba se zavrže.

## Obrazložitev

1. Sodišče prve stopnje je z izpodbijano sodbo in sklepom odločilo, da se dovoli sprememba tožbe – popravek valute iz EUR v CHF, ki jo je tožeča stranka podala v dopolnitvi tožbe z dne 22. 10. 2021 (I. točka izreka) in razsodilo, da je dolžna tožena stranka tožeči v roku 8 dni plačati znesek 365,20 CHF z zakonskimi zamudnimi obrestmi od 4. 7. 2019 dalje in znesek 965,65 CHF z zakonskimi zamudnimi obrestmi od 4. 7. 2019 dalje (II. točka izreka), v preostalem delu za znesek 168,00 CHF z zakonskimi zamudnimi obrestmi od 4. 7. 2019 dalje tožbeni zahtevek zavrnilo (III. točka izreka) ter naložilo toženi stranki povrnitev 1.267,35 EUR pravdnih stroškov tožeče stranke, skupaj z zakonskimi zamudnimi obrestmi (IV. točka izreka).

2. Zoper navedeno odločbo je tožena stranka vložila pritožbo iz pritožbenih razlogov bistvenih kršitev določb pravdnega postopka in zmotne uporabe materialnega prava. Pritožbenemu sodišču predlaga, da pritožbi ugodi in izpodbijano sodbo spremeni tako, da zavrne tudi tožbeni zahtevek v celoti, toženi stranki pa prizna vse pravdne in pritožbene stroške. Podredno predlaga, da pritožbeno sodišče sodbo razveljavi in zadevo vrne sodišču prve stopnje v novo sojenje.

3. Tožeča stranka je vložila odgovor na pritožbo. Pritožbenemu sodišču predlaga, naj pritožbo zavrne kot neutemeljeno.

4. Pritožba je prepozna.

5. Ker se tožbeni zahtevek tožeče stranke nanaša na denarno terjatev, ki ne presega 4.000,00 EUR, teče obravnavani gospodarski spor po prvem odstavku 495. člena ZPP po določbah postopka v sporih majhne vrednosti. Tretji odstavek 458. člena ZPP določa, da se stranke zoper sodbo oziroma sklep, s katerim je končan spor v postopku v sporih majhne vrednosti, lahko pritožijo v osmih dneh.

6. Toženi stranki je bila izpodbijana odločba vročena 29. 9. 2021 (vročilnica v spisu pripeta na list. št. 157). Osemdnevni rok za pritožbo se je iztekel 7. 10. 2021. Tožena stranka je pritožbo vložila 8. 10. 2021 priporočeno po pošti. Pritožba je bila torej vložena po preteku zakonskega roka in je tako prepozna (drugi odstavek 343. člena ZPP). Ker pritožbe ni zavrglo že sodišče prve stopnje (prvi odstavek 343. člena ZPP), jo je bilo treba zavreči ob preizkusu na drugi stopnji (prvi odstavek 346. člena ZPP), o zadevi pa je odločala sodnica posameznica na podlagi petega odstavka 458. člena ZPP. Odločitev o zavrženju pritožbe vsebuje tudi zavrnitev priglašenih pritožbenih stroškov tožene stranke, medtem ko tožeča stroškov pritožbenega postopka ni priglasila.